Afrikaans is Groot: Steve sing wel; geen Kaapse konserteAfrikaans is Groot (AIG) se organiseerders het bevestig dat Steve Hofmeyr een van die sangers is wat by vanjaar se konserte sal optree. Die organiseerders het egter ook bekend gemaak dat daar nie vanjaar konserte in Kaapstad gehou sal word nie, soos in vorige jare die geval was. Daar was onsekerheid of Hofmeyr wel by die geleentheid sal optree nadat verskeie kunstefeeste, waaronder die Klein Karoo Nasionale Kunstefees (KKNK) en Innibos, gesê het Hofmeyr is nie welkom nie. AIG het sedert die begin van die maand op sy Facebook-blad begin aankondig watter kunstenaars by die konserte sal optree. Woensdagaand is bekend gemaak dat Hofmeyr sal optree. Bobby van Jaarsveld, Karlien van Jaarsveld, Jay, Corlea, Lianie May, Bok van Blerk en Riana Nel is van die ander kunstenaars wat reeds bevestig is. Volgens AIG sal daar egter nie vanjaar konserte in Kaapstad aangebied word nie. “Die datums wat deur die konsertlokaal aan ons beskikbaar gestel is om 2015 se konserte in Kaapstad aan te bied was vir sekere van die kunstenaars nie geskik nie. Dit is uiteraard onmoontlik om die konserte aan te bied as al die kunstenaars nie betrokke kan wees nie. Die ervaring vir Kaapstad-gehore sou eenvoudig nie dieselfde gewees het nie.” Die AIG-konserte in Pretoria vind op 13, 14, 20, 21, 27 en 28 November plaas. Kaartjieverkope open op 25 Maart.